b'\n_START_ARTICLE_\nHarvey Milk\n_START_SECTION_\nPagkabata\n_START_PARAGRAPH_\nIsinilang si Milk sa Woodmere, New York, sa Long Island, kanila William Milk at Minerva Karns. Siya ang pinakabatang anak na lalaki ng mga magulang na Hudyong mula sa Lithunia at apo ni Morris Milk, isang negosyante  na tumulong sa pagbuo ng unang sinagoga sa lugar. Madalas inaasar si Milk noong bata siya dahil sa kanyang nakausling tainga, malaking ilong, at malaking paa at madalas napapansin sa kanyang klase sa paaralan bilang payaso. Naglaro siya ng futbol sa paaralan, at nabuo ang pagkahilig sa opera; sa kanyang pagkabinata, inamin niya ang pagiging homoseksuwal, subalit itinago bilang isang lihim._NEWLINE_Nakapagtapos si Milk sa Mataas na Paaralan ng Bay Shore sa Bay Shore, Bagong York, noong 1947 at nagpatuloy ng pag-aaral sa New York State College for Teachers sa Albany (ngayon ay State University of New York at Albany) mula 1947 hanggang 1951 na may pagtuon sa matematika. Nagsulat siya sa pahayagan ng dalubhasaan at natamo ang reputasyon bilang palakaibigang mag-aaral. Wala sa mga kanyang kaibigan noong nasa mataas na paaralan pa siya at dalubhasaan ang naghinala na siya ay isang homoseksuwal. Naalala ng isa niyang kamag-aral, "Walang nag-akala na siya ay isang bakla, lalaking lalaki siya." ("He was never thought of as a possible queer\xe2\x80\x94that\'s what you called them then\xe2\x80\x94he was a man\'s man".)'